khistorydata/jeongjo-sjw-relations huggingface dataset:
정조 23년
兪漢寧以兵曹言啓曰卽接西道參軍柳光濂牒報則訓鍊都監所授字內肅靖門西邊體城三間昨日頹圮處西距四牒許體城一間今日又爲頹圮云令繕工監把子圍排分授軍門急速修築而昨日頹圮處已令該營把守矣今此頹圮旣是傍近處則不必如例把守令該軍門量宜加定與前把守軍合力推移守直之意分付何如傳曰允
정조 23년
兪漢寧以訓鍊都監言啓曰都城本局分授肅靖門西邊體城三間昨日頹圮處西距四牒許體城一間又爲頹圮處令該軍門急速修築而把守軍兵旣是傍近處不必如例把守量宜加定事自兵曹草記矣砲手十名加定與前把守將卒合力限改築間嚴加守直之意敢啓傳曰知道
정조 23년
厚陵令金應麟疏曰伏以臣本以西土農作之民遭逢聖世幸竊科第問其地則疎淺語其秩則散班屛伏窮山擊壤鼓缶苟延桑楡之景而揖送雍熙之世以野老不知堯舜力酣歌一曲太平人之句朝夕吟詠於田舍中矣千萬夢想之外甄復之恩有隕自天一月三遷驟至寢郞拊躬揆分圖報無地而竊伏聞以農政良策特降求言之敎臣於朝政得失風俗淳澆不敢容喙而至於農也臣所躬行而力踐者敢不以所知之知所聞之聞仰答休命之萬一乎嗚呼臣生於農長於農老於農所談者農所務者農耳熟於農目慣於農者于今七十年所矣然而不可知者農理也不可必者豐稔也蓋天時也地理也人事也沕合而無闕然後可以爲農故人以糞壤耕耘水泉灌漑爲農之力地以高燥下濕膏腴瘠薄爲農之基天以雨暘燠寒風雲霜露爲農之時而地利雖好人事不修則失稔人事雖修天時或愆則亦歉然則其豐其歉不獨由於人由於地而亦由於天乎天欲豐則甘雨和風以時流行天欲歉之則淫雨凄風浹月不止此可委於地利者乎可責於人事者乎諺曰大富在天小富在勤臣亦以此推之曰大豐在天小豐在勤而勤是力農之本則先修其在我者以待天時而風不同於千里雷不共於百里一國之內八道之中土宜相殊農法各行移秧處不可不移秧乾播處不可不乾播若或失其土宜變其習俗則大不可也高燥下濕之宜農者知之水泉灌漑之利農者興之耕耘播植之勞而不以爲勞饁嗿飼牧之勞而亦忘其勞則溫麥雒禾不足重也而水車役車之用亦皆從此而出者蓋其人事之修地利之興而天之庶徵自行於其中降我以豐年者也噫同是風也而渡海則薰踰山則寒故關北之民喜東風而畏西風關西之民喜西風而畏東風風之東西有誰司之乎同是月也而離畢則雨離箕則風或爲好風好雨或爲惡風惡雨月之畢箕其可使之乎稻則喜霧而麥則畏霧峽則早霜而野則晩霜其霧其霜者天而非人也凡爲農者當盡其誠致其力一聽於天而祈年敬天之道獨在於殿下一心上對越也若以今年言之秧旱太甚已愆其期故玉食靡寧丙枕焦煎桑林之禱雲漢之詩上格于天而天不遺民秋日如春霜降稍晩早秧晩秧皆爲中熟七月凶年反爲八月之豐此莫非殿下盛德至誠感通于天而轉災爲祥者也豈人力之所致哉然則修其在我以待天時者人事之當然而不違農時者穀不可勝食之良策也噫諸路痼弊臣不敢知之而至於關西一道獨有難支之弊何者有倉穀庫錢極其浩多而凡爲監色視爲己物恣意犯手錦繡其衣服膏粱其飮食家室之美妻妾之奉極其僭濫少無忌憚者抑獨何哉固知我國以寬恕爲政本無逋負致辟之典而例有隣族徵捧之弊故畢竟所負千萬其數則國穀不可不捧官錢不可不徵於是乎徵於隣徵於族而不問親疎不論遠近鞭扑之令急於星火兔而求角龜而責毛牛馬田畓盡賣以納散以之四者十常八九嗟我農民獨何罪焉欲耕而無其田欲賈而失其資年豐而啼飢冬暖而呼寒自底於流亡者豈渠自犯之罪耶惟其逋負之輩推人塡壑恣意跳踉霜雪不能殺雷霆不能擊獨爲良民之害者莫此爲甚祛弊之道易於反掌惟在於懲一而礪百也何者諸葛治蜀以嚴爲政子産治鄭以猛爲政令行法信民不犯之至于今號稱易治若以十斗爲贓三尺不貸刑期無刑辟以止辟使斯民知其斷然不可犯則雖賞之不竊矣臣無任云云答曰省疏具悉欠逋之弊獨使無辜不干之民偏被者其可曰國有法乎嚴飭道伯期於痛革
정조 23년
三嘉幼學鄭應參疏曰伏以殿下憂比年饑饉欲民不失農而特下綸敎問以方略實是八域兆民蹈舞感祝之地也小臣以遐荒匹庶才智淺短則無以仰對方略然而小臣身爲殿下之臣庶豈無微誠於殿下哉殿下憂萬民小臣欲分殿下之憂而自顧身遺遠外甘與草木同枯則有誠難售有願難遂殿下以嶺南曰有鄒魯餘風愛嶺南之民異於他民前秋使禮曹郞廳收先賢遺蹟於嶺南小臣持先蹟上來以晩到見退當寒不得歸旅食西城適當我殿下憂民之日得見街上付綸音伏讀再三在中之微衷自發欲進愚言而趑趄未早者或恐世人之謂干名也然被毁之嫌則少愛君之誠則大故不避猥屑之誅敢進一言而願死也進言者必曰防堡鑿池又曰禁秧皆非也古人之識農務之要踰於今人已防堡之地防堡鑿池之處鑿池可秧之土秧之無復用智着手處矣欲勝古人而擬加其要則徒費力耗財而已近或有愚民防堡鑿池失百金千金云爾則此足爲前鑑而至於禁秧則南野之農全以秧者種牟種麥於畓待其成熟而稻故必以秧也今若禁秧則遂禁其牟麥乎第有一方略愚見不足採而南野之被災尤者以田小畓多也畓本水田則水不足而可爲畓乎古無畓故於書無畓字以此推之畓不如田田則必是神農敎耕時所闢畓則意者秦皇廢井後所作也田宜七穀曰梁曰黍曰稷曰菽曰牟曰麥曰糖此外亦多從田而出則可謂宜百穀畓則稻而已也田種百穀勤其耘耔則天雖降旱無百穀俱失之理也上古之民農於田故遭成湯七年之旱而未有一民飢死者也今此南野之民農於畓故値一歲之旱而齊呼飢若遇七年之旱則無一民生之者矣然則田取百穀可乎畓取一穀可乎夫稻之爲穀其米如玉則實非庶民之所敢食也惟庶民雖糲飯不飢則幸也畓之本田也特命南野之民不當畓者還田當畓者置之畓而種稻以奉王稅田而種百穀爲庶民之食何如矣此外無他方略也水車隱窟之說亦勿信焉水車載水逆上而踰嶺者載水以踰嶺之際其費工力當至幾何也然車以鐵爲之則能爲久計以木爲之則亦非遠圖非大江則不可無大江之地將何爲隱窟穿地通穴引水連源然後可以灌野野高則難灌沙下土崩穴塞則亦已也人巧莫如天作天作之地汚下則可以畓平高則可以田豈於崔原嵬陌不當畓之地但欲取稻而以抑爲畓每値天旱而必被災也夫不當畓之畓若非天水則無以得滋苗各種稻知付之說亦爲可笑稻雖有異種百千計之而究其本則同是稻而都以水功而成之者人雖知付天若大旱則亦無得失而俱損不足取信且如此竗理農民自知者而愚民有以此等之說及聞云心竊痛焉以殿下愛民之德且兼公劉之相土而深拱九重不能盡相八域之土則豈能度何土宜何種稻而又可得以家諭而戶說哉請乾付種水付種者亦或有之云此爲方略耶乾付種水付種非前所無海民多以此式爲農已成農規而雖乾付終得水然後乃登雖水付後値旱則亦枯被災一般然只宜海畓不宜他野百爾思之乾坪不當畓之畓還作田之外無他道矣雖於大旱之年灌畓之雨獨無沾田之雨每多五日十日一鋤雨二鋤雨頻頻常過田則快得沾濕百穀俱滋畓則未免龜坼而苗枯田之農未有全失而畓之農恒多永失告飢於殿下而貽憂於殿下農民作農之計亦足痛也以微細之民安敢厭惡食而必欲取稻捨罕失之田而取多失之畓乎其遭飢由其自作之罪則實非殿下所深憂者而自數年以來旱旣太甚其故未可知也殿下明如日月蔀屋之艱皆得以燭之則必無冤民必無冤事而旱旣太甚其故未可知也昔成湯禱雨之日以六事自責其或有聖世之冤民歟又或有聖世之冤事歟方今軍政散亂官吏潛自弄奸富民行財免役貧民無錢服役軍額元數每患不足貧民疊役者多而猶不足黃口入軍籍白骨有徵布是吏奸民冤殘民不堪其役擧皆呼冤無乃是冤上格召旱歟吾東兩班爲極弊雖數十代無顯官猶稱兩班公然欲遊而凡民豪富者亦隨而欲遊皆是不忠考諸縣簿籍採出四代無官者及冒錄幼學者盡爲充軍以補軍額使貧民不服疊役使黃口免軍籍白骨無徵布之弊則和氣有回而可不旱歟方今倉粟悉蕩官吏盜竊無忌苞欠每多又於捧糴之時則催督人民必以精實之穀入庫分給之際則弄幻國穀以虛殼過半之穀予民是亦吏奸民冤當秋還納之時輸以實穀而呼冤無乃是冤上格召旱歟此弊不革則國不可支民不得生盡除元官吏一竝充軍擇富民純實者於邑外之村爲吏而亦勿久限一年遞代則無此弊也天意有回而可不旱歟夫至公者天可懼者天蒼蒼在上照臨下土於人世之事無不有干冤者徵之惡者罰之以示其公其或有罰惡而降旱歟方今之世倫常解怠信義掃如而揖讓之風禮敬之俗幾至於廢天何不旱名分頹敗雖昨日軍夫之子少富足而面目方正則敢爲儒服着道袍曳唐靴持毛扇垂汗衫少無忌憚毛笠之輩渾是兩班之稱靑帘之家亦有婦女之號人不知敬官長尊士夫而冥頑自恣上下相雜紛亂無比天何不旱奢侈盛行蓬門之士服御逾制閭巷之婦粧飾過度衣帛食肉裳錦着紈而金銀只宜公用鍮銅亦充錢鑄工取爲器人皆欲濫雖寄寓之人僑産之輩不盛土椀天何不旱或以寘鄕士遂士之官敎以化之或以置正俗之官徵之絹之使風俗丕變以禮義更張人知孝悌忠信而名分復正奢侈盡革則鄕黨之上有揖讓之風庠序之間有絃歌之樂而穢惡自除和氣滿生天乃應和而可不旱歟方今之世末技遊食之民最多尼徒自稱有髮僧而率舍堂持方鼓行閭念佛取人財物假優亦謂山臺餘黨而從市設戲貪人錢齎天應有惡惡此之罰其爲旱歟淸白可尙淸白之後或至於飢死孝烈可褒孝烈之蹟多隱於遠外老人可爵耄耋之隆多屈於遐土四窮宜問鱞寡孤獨之民或有失所天應有惜惜此之意或爲旱歟殖貨取利者遍多冤徵於人去本事末者極盛貪利於世天應有怒怒此之譴自爲旱歟勸戒尼徒知歸敎化導引假優治本田畦則遊食之民自此可絶尙淸白則世必有欽慕之吏褒孝烈則人多修行之士而不貞之女懷二之臣共爲自厲爵老人則垂死之耇誇榮感寵問四窮則煢獨之哀含恩飽德殖貨不必塞而塞其冤債商賈不必禁而禁其貪賈則假貸自易物價均平廉恥乃生仁義且興天無所惡天無所惜其得回災致祥而可不旱歟天旱故歲歉歲歉故民飢民飢故殿下憂之殿下之憂萬民祗由於旱也伏願殿下體成湯責六事之德於六事之上最爲留神省察而明燭民冤務悅民心先爲消災息旱之道夫民心易冤易悅有一艱則冤有一善則悅悅民心惟在施善而已伏願殿下善布德以悅民心善施仁以悅民心善軍政以悅民心善糶糴以悅民心善伸敎以悅民心善勸戒以悅民心善褒揚以悅民心善養老以悅民心善恤窮以悅民心民心悅則天意自悅可以得消災息旱消災息旱然後可以得善勸農善勸農之道在田不在畓也世人皆賤田而貴畓小臣以不當之畓請還作田與世人相違而田多畓小則不憂小旱而民無遭飢也古語云愚者千慮必有一得又曰狂夫之言聖人擇而用之雖如小臣之言採納則其或有補於至治乎今此進言無識見之爲懼臣無任云云答曰省疏具悉勿防洑勿鑿池勿禁秧特於南野之民不當畓者還田當畓者置之畓而種稻田而種百穀云者爾言是矣然而都在牧民之官因勢利導若自朝廷別立條令知委則民之蚩蚩不知本意之在於務農反有眩於適從之弊諸條可見獻芹之誠下廟堂可以採用者草記採用
정조 23년
彦陽幼學全萬誠疏曰伏以臣跡賤韋布身伏草莽迺者雲天非邈父母孔邇溫綸十行渙下八方猗歟我聖明以先大王之心爲心追感親耤之年回式欽耿光之對揚顧今帀域含生罔非我先大王之懷抱中赤子也其所感激欽聳怳若親承於昔日之德音更沐於昔日之恩波孰敢不殫竭披瀝以效一得之愚乎雖然農之大源倘欲溯論則易象範行中星協氣其理甚竗無逸立訓九歌勸功其義甚大惟聖明神而明之體而行之如臣謏見何敢容喙於其間臣之所知者不過衣襏襫之衣業耒耟之業服其事而食其力而已古語曰農者天下之至勞也臣亦身親經歷而後知之竊伏覩綸音中十數條列敍則其勞也亦不外此臣亦何言只是因天時資地利修人事爲農之本領興水功相土宜利農器爲農之先務則聖人知之愚夫愚婦亦知之臣固當言而但知其爲本領與先務而不知所以立本領施先務之要言亦何爲哉至若南北之宜不宜峽野之喜不喜注秧付種之利害煙茶火粟之便否此乃節目間事而臣亦粗有所知請試言之我東雖小南北爲數千里之遠風氣之不竝土性之逈殊固其理也是以東風無處不然而獨於嶺東則必得東風而穀茂湖南麥熟之候三甲方種耳牟此其風土不齊之一驗也細而論之則一邑東西有東尙秋牟而西宜春牟者一山陰陽有陰可種漆而陽合種楮者其可以南農之長於生穀而責北人之短於治農乎峽野之分亦與南北無異則風氣土性在所不論而峽人長於峽野人長於野其所服習各有所受水田旱田之治隻牛兩牛之用以至耒耟錢鎛之器類自不同峽人之不喜於野亦如野人之不喜於峽則惟在因其勢而利導之耳何必强其不能而責之以必能乎注秧付種之得失此最可商者也付種而遇災暵猶無全歉之歲注秧而愆雨澤必致大無之秋利害豈不較然乎是以我東本無秧法蓋人心不古僥倖爲事此所以載在法典禁其過濫者也今亦不可申而嚴之乎雖然川灌井泉水根源源則水付可矣雖無水根土性柔細耕耘便利則乾付亦可矣若其濕不能沃旱不能乾或土塊頑硬鍫犁不入不計早晩水治而種稻則成旱治而種他穀則不成如此者在在參半今生齒繁殖片土無閑而使有許多棄地不得注秧不亦可悶乎所可痛禁者煙茶也所謂煙茶此果何物其爲糜財殆甚於酒酒猶可禁況煙茶乎必也先禁其吸不爾無益也至若冒田之禁疎鑿之政防築之勞蓄泄之時前人之論備矣盜湖一寸其罪至此所重若此者古今無異聖敎若曰當今碩劃莫先於已有之大隄而着手推而及於均又若曰使諸路各就掌內咸效其能又若曰水功與土宜相須大哉王言至矣盡矣然非必邑邑而有陂障州州而有堤堰或有一二十里大坪全無水根者則爲之奈何聖敎若曰農之本在勤與勞夫欲責其勤而不知所以不勤則此殆論病而不知祟耳臣故曰今民所以病於不勤者糴政軍政爲之祟也糶糴本意不但賙乏爲其勸農也方春窮時以糶爲糧豈非勤農之資乎然而民於農節只見受糶奔走而罕見餉饁出於所糶此其故何也所謂糶穀米雜麤惡穀半虛殼而一斗所受不滿七升爲此斗升無實之穀遠則經宿近則侵夜空費時日此旣無賴則別求變通典賣假貸役役未遑不但此也納糴之時亦三農奔走蓋中農之家秋無餘糧別求假貸僅以充納冀免刑罪冬而如此春又如彼能免廢農幸矣況可望其勤農乎夫自糴政大壞民一失農之後秋無輸官之穀春無餉農之食臣恐農之勤慢無暇責之矣軍政妨農之弊亦旣不然乎軍丁卽農夫也每歲春秋逃故欲塡一額濫儗十人纔得立代旋又報闕一經簽丁動涉旬月春安得不妨於耕秋安得無害於斂且夫逋糴而流離避軍而逃散者或以家業或以貿遷通街要路店餔相聯窮鄕僻陬商旅不絶此所謂無恒産無恒心者也欲救其弊則莫若面庫之爲得也面庫之名非見於古而於今始有然此非臣一人之言州州邑邑凡受糶糴之民莫不同聲願之臣竊以爲各於其邑仍舊倉舍就其中隨面數立壁隔間而間之闊狹視面大小容入該面所納不許越間推移而壁各書揭面名捧糴時令該面民自負而納于該庫分糶時受出亦如之庫門上下各設鎖鑰上鑰官上下鑰面任次知只於捧分時開閉而必使該庫子該監色眼同封標不許無時犯手至如各營耗穀及官下雜役穀不得不以時出納者別立一庫則民穀與官用不相混雜面庫開閉別庫出納初不相礙民於是視官庫如私藏渠自積置渠自受食惟恐穀之不精石之不完自民爲詐之弊已是不禁而先除矣面任則各掌一庫各管一鑰一粒精麤一斗盈縮知無歸咎奸計自消矣監色庫子則通同看守若相推諉而門不得專其管鑰穀不得任自近手雖欲幻弄亦末由矣臣於鄕邑軍政亦粗有究其生弊而講其救弊者各軍名色不爲不備而名色率多虛張兵務精不務多古今通論也尤可寒心者禁御兩軍也禁御爲名本近於唐之長從宿衛宋之指揮親軍其爲制豈不重且大矣而顧今彫弊虛耗無異束伍人之賤惡亦無異於束伍初則以束伍之見賤而害及於兩軍今則以兩軍之見賤而害及於束伍互根爲害兩弊不振不亦異哉臣請試略言之蓋自昇平日久兵制隳弛凡爲束伍等鄕軍諸色有力役之征價布之徵呼召之急一入其籍則輒至終身及其身後又有白骨徵布黃口簽丁人惟以逃免爲幸每當捧疤苟非疲劣駑孱單了無依者鮮有甘心受點至若禁御兩軍宿衛名號所重有在而同名爲軍亦人所賤故凡産業之稍優身力之稍健可合於兩軍者皆百計逃竄所謂校院生徒鄕邑軍校卽一逋逃之淵藪也或曰査正額外使無投托可以救急云者其亦可矣然朝令何嘗不査正而至今査正不得者只是假托爲名規免軍役而已易曰悅而使民民忘其勞使不以悅而以法束之其不去爲盜者幾希其必也悅而使民乎此非別作道理只因兩軍之名㫼以宿衛之重先使郡邑取其神手論其門閥一依別隊都試賜科施賞而出身後差出禁御鄕哨官之名視同各邑千把摠之例廩給任事每當番次使率番軍上京宿衛番朔滿後許參京軍門試才鄕軍則依例施賞賜科而鄕哨官則拔其優等以爲邊將階梯如是定制則向者彼民之投托額外非有可慕可樂於其間不過恥惡軍名出於窮計而然今則軍名旣不恥惡可慕而可樂者在此而不在彼彼有拚援之艱行貨之費而所得不過額外之名此無拚援之艱行貨之費而居然同廁於實校之列使彼聞此決將捨彼就此驅之不去矣此非悅而使民之道乎臣於兩軍番次亦有所商量者兩軍額數未知本爲幾何而每番千名通計一年六番則當爲六千而往來遞番二朔爲斷更迭休力不至廢農立制本意豈不詳且盡矣而以臣策之向之所謂務精不務多之言正爲此軍設也夫使鄕軍一千留宿京師者務其多乎務其精乎旣務其精則又有加精之道六千之中又擇二千則是爲三分取一而精之又精者也以此二年分爲一年兩番則向爲六千之時宿留京師者不過一千今爲二千之後宿留京師者亦不減一千而今之精兵非比向之精兵也兵實未虧而所恃於緩急者視前有加矣其餘退卒又爲還補於價布之役以補上納此非軍總之有失而脫有可用之日價布之軍獨不如元軍乎且以京軍門敎鍊之方言之番軍之二朔敎鍊與六朔敎鍊精麤生熟又當如何所可悶者只是半年離鄕有非朝家恤農之本意而臣於此料之亦熟矣顧此新得精兵無非富豪擇定之流則雖不宿留京師本自課丁治農坐食游手之人也雖終歲離家未必廢農二朔六朔不須較計而藉曰妨農前之六千妨農朔雖少而自手者之妨農也今之二千妨農朔雖多而游手者之妨農也此非偏苛之政而況京師宿衛關係最重者乎臣謂軍政救弊之策亦無便於此者矣伏願殿下更加裁處焉臣無任云云省疏具悉爾疏所陳諸條不可以草草應旨言爾誠可嘉啓下廟堂論理粘啓
정조 23년
己未三月十九日辰時上御便殿左副承旨入侍時左副承旨鄭尙愚假注書李允謙記注官金景煥金錫泰以次進伏訖命書傳敎曰禮房承旨馳詣奉室奉審壇上奉審壇外各處亦爲奉審而今日未能行禮皇朝人及忠臣子孫中如以鄕居者爲參班上來亦有下去者給糧料事分付該廳仍敎曰若朝官則不宜混給其中貧士之無以下往者令該廳給糧後修成冊入啓事分付漢城府仍命退承史以次退出
정조 23년
行都承旨閔台爀坐行左承旨金熙朝坐直右承旨鄭尙愚坐直左副承旨兪漢寧坐右副承旨朴基正坐同副承旨沈象奎未肅拜注書柳台佐在外金啓溫仕假注書李允謙仕直事變假注書未差
정조 23년
藥房都提調李秉模提調金文淳副提調閔台爀啓曰伏未審日間聖體調攝若何寢睡水剌之節何如膈候諸節比再昨益瑧常度乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 23년
朴基正啓曰大司憲李城輔執義高宅謙在外掌令玄重祚鄭澣持平李東宇南惠寬疏批未下監察茶時之意敢啓傳曰知道
정조 23년
鄭尙愚以內閣言啓曰今二十二日咸興永興兩本宮衣幣香燭親臨封裹及親傳時二十一日齋宿處所以何處爲之乎敢稟傳曰摛文院爲之
정조 23년
金熙朝啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
金熙朝啓曰御營廳將官來言今日本廳軍兵日次私習云矣敢啓傳曰知道
정조 23년
傳于鄭尙愚曰再明日咸興永興本宮衣幣香燭親傳時明日齋宿處所已有下敎出宮門路萬寧門爲之先詣眞殿行禮後出宮該房知悉
정조 23년
以北兵使李潤謙狀啓永達萬戶金鼎規到任稽滯爲先罷黜卽其地充軍事傳于金熙朝曰不可一爲一否今番則充軍罷黜分揀加棍懲勵事回諭
정조 23년
兪漢寧啓曰卽伏見黃海監司曺允大去秋冬等褒貶啓本則守令無一人居下殊無嚴明殿最之意該道臣推考警責何如傳曰允
정조 23년
兪漢寧啓曰卽伏見黃海水使申大偀去秋冬等褒貶啓本則邊將無一人居中居下殊無嚴明殿最之意該帥臣推考警責何如傳曰允
정조 23년
閔台爀啓曰明日齋宿承旨當爲備員而右承旨金翰東在外無以備員何以爲之敢稟傳曰許遞前望單子入之
정조 23년
承旨前望單子入之沈象奎落點
정조 23년
兵曹口傳政事副司果金羲淳
정조 23년
金熙朝以兵曹言啓曰坼見黃海兵使鄭學畊水使申大偀去戊午年秋冬等褒貶啓本則位羅萬戶韓昌均以謗豈盡信益勉束下爲目文山萬戶李邦九以禁斫何弛姑觀來頭爲目則宜置下考而置諸中考吾叉浦僉使劉宗瑞以益勉剛克爲目助泥浦萬戶崔大雄以査或欠詳爲目則宜置中考而置諸上考殊無嚴明殿最之意各該帥臣推考警責位羅萬戶韓昌均文山萬戶李邦九竝下考施行吾叉浦僉使劉宗瑞助泥浦萬戶崔大雄竝中考施行而崔大雄則前已居中其不職可知依例罷黜何如傳曰允其代明日政差出可也
정조 23년
傳于閔台爀曰政官待開門牌招開政
정조 23년
以寶劍望筒傳于金熙朝曰懸頉人竝許遞明日政差出待下批牌招察任
정조 23년
鄭尙愚以禮曹言啓曰太廟春展謁吉日以何間推擇乎敢稟傳曰以念後擇吉可也
정조 23년
鄭尙愚以禮曹言啓曰永禧殿展謁非酌獻禮年次則每於太廟春展謁時一體展謁事曾有定式矣今番則何以爲之乎敢稟傳曰廟謁日當同爲行禮以此知悉可也
정조 23년
鄭尙愚以禮曹言啓曰景慕宮春展謁吉日以何間推擇乎敢稟傳曰廟謁後更稟可也
정조 23년
鄭尙愚以禮曹言啓曰毓祥宮展拜每年季春稟定事曾有先朝下敎矣展拜吉日以何間推擇乎敢稟傳曰宮謁後更稟可也
정조 23년
鄭尙愚以禮曹言啓曰臣與戶曹參議臣洪樂恒進詣皇壇奉審則饌卓床巾四件籩十五箇鼎冪四箇鍮燭臺盞一隅奉室風遮草芚四浮御齋室風遮草芚三浮擎玉莫只五箇闕字牌奉安床一坐架子一部隅板三立甲黃幕一浮三十一幅內八幅甲黃帳一浮三十四幅內一幅內簷甲黃帳二浮各十二幅內二幅油遮日六浮各四十張付內一浮白布遮日一浮五十幅內五幅白木內揮帳二浮各十四幅內三幅黃綿絲大束乼一艮衣中束乼一艮衣小束乼二艮衣三甲所二艮衣廣別大束乼一艮衣從享位白布遮日一浮二十幅內一幅饌幕油遮日二浮各三十張付內一浮中束乼一艮衣竝破傷趁卽改備修補之意分付各該司而樂器風物因該院提調有頉不得同爲執頉之意敢啓傳曰知道
정조 23년
金熙朝以備邊司言啓曰北部庶民李必忠所陳冊子有草記之命矣取見其冊子則其一農民之所仰哺者專靠於還上而近來以皮穀爲名者一入官倉之後吏奴輩恣意換出糠粃苟充窮民受出幾盡空殼而捧上則簸之無糠然後始許捧納自今爲始皮殼爲名者一竝革罷令攸司之臣較定一斗所出而從輕磨鍊依分給斗數以米換捧則農民饁餉之資庶幾革有名無實之弊事也空殼之弊誠如所陳而若論換出之奸竇米皮無間及夫備納之時則米還所費尤有倍焉故農民之願反在皮還不在米還一竝換米之論有難輕議其一顧今煙草處處熾盛良田美土多入其中使無限生穀之地歸之稂莠之域是豈重農之意自今爲始凡田土之載在量內者不許種草而至若量外田一竝許之事也量內之不許種草量外之一竝許種言固似矣而除非良田本不宜種通同禁之則可也而不爲設禁欲定量外量內則其爲民弊將不可勝言今姑置之其一陳荒之田許民耕食而限以五年後徵稅事也許其降續限年免稅試之嶺南已有年矣見其成效然後遍行諸道恐未爲晩其一夏耘秋穫之時官或役使吏或侵漁竟未免失時令道臣另加關飭如或役使狀聞論罪令郡邑各於面里置一缸筒吏隷侵漁書名投之逐月取考摘發科罪事也近來營邑事多懈弛而至於無端役民恐不至於擅行各面里置筒云云古雖有行之者此非朝家所可導而試之之事其一防禁移秧隨其雨澤鱗次付種一切貯水則決無晩時之嘆事也以此爲言者非不多矣而設法禁之終多掣礙置之其一農民之或罹疾病或遭喪慽不能自濟者使農民八家作井而以其老農一夫定爲井長糾察勤慢自斷懲厲而井內若有疾病喪慽者七家同力共治則不至廢農事也雖在常年凡有疾病喪患鄰里之同心運力不使廢農實是敦俗重本之美政而至於今年瘡痍甫起尤所當念然鄕井之制未立則一朝責之以八家作井之法勢有所不行一遵前後飭敎各其守令身爲田畯躬行原野以勸以諭有始有終則不歸空言庶有實效以此分付諸道而此乃廟堂所欲提奏而未及提奏者萬一營邑認以循例覆啓循例行會一番覽過而止則是豈仰體邇言必察之聖意哉別爲措辭嚴飭其一爲民生業者蠶農與田農蠶農之不能廣治者職由於蠶食之不贍也華城一府勿問山野廣詢樹桑之方多定差員牌長各掌面里一切廣植則不出數年蠶食有餘然則民樂其業戶口日倍成一大都會事也種桑之利於民何土不然而都會之地其效尤倍曾聞本府已多栽種而種桑之法莫如種葚初頭所見雖似杳然畢竟抽茁此最爲良分付守臣無論此法彼方着意擧行俾有蔚然之效何如傳曰允
정조 23년
朴基正以賑恤廳言啓曰傳曰禮房承旨馳詣奉室奉審壇上奉審壇外各處亦爲奉審而今日未能行禮皇朝人及忠臣子孫中如有鄕居者爲參班上來亦有下去者給糧料事分付該廳事命下矣可以給糧者卽爲成冊修報之意知委漢城府矣卽接該府所報中東南北四部則下鄕之人行糧稍優無願受者西部則以十九人報來故成冊修報云依成冊連山幼學尹彦鎭尼城幼學尹光奎海美幼學洪秉鐸大興幼學李相瑀各糧資米二斗錢一兩金川幼學洪道泳豐德幼學兪德煥各糧資米二斗江華幼學黃遴富平幼學李得完閑良南正華生員南正輿幼學南𡨶南賮南明壽南玄壽始興幼學李相玉抱川幼學許玉李震欽通津幼學閔吉鉉閔喆鉉各糧資米一斗分給之意敢啓傳曰知道
정조 23년
去戊午年秋冬等褒貶等第外中位羅萬戶韓昌均謗豈盡信益勉束下中文山萬戶李邦九禁斫何弛姑觀來頭中首陽別將金振輝典守不嚴繕修又忽下
정조 23년
去戊午年秋冬等褒貶等第外中黃海道金川郡守洪秉德誠切愛民威欠束吏中載寧郡守宋欽書流謗非眞避事宜警中遂安郡守南涑宜思補過姑不苛評中兔山縣監崔粹絅做治固善損體難恕中
정조 23년
己未三月二十日辰時上御誠正閣藥房入診入侍時都提調李秉模提調金文淳副提調閔台爀記事官金啓溫假注書李允謙記注官金景煥編修官洪樂游檢校提學鄭民始一直提學徐龍輔二直提學李晩秀檢校直閣沈象奎檢校待敎李存秀醫官柳光翼白成一李敬培李周憲李惟鑑玄必采丁希泰吳天根以次進伏訖上曰左承旨入侍啓溫承命出傳行左承旨金熙朝進伏秉模等曰靜攝之餘侵早臨殿聖體候若何上曰以春謁之至今未爲夙宵耿結一念憧憧再明日卽咸興永興兩本宮衣幣香燭封進之日也明間欲爲齋宿於摛文院翌日親傳後旋卽行禮於廟宮而香燭旣有所重則當日展拜雖或差晩恐不至於大爲未安故再明香燭祗迎後當行春謁矣秉模曰聖候猶未復常而移次勞動恐不無損節之慮今番齋宿則姑爲停止實合節宣之方矣上曰摛文院齋所猶勝於常時所居宣暢得宜有何添損之慮乎春秋展謁自肅廟朝行禮而至於先朝則每當歲換卽爲展省在予繼述之道豈敢少忽而春謁之自正初至今未行只緣侍藥之憂慮靡暇其爲悚然常着心中今若卽爲行禮則所愼亦必差復矣秉模曰王大妃殿氣候何如上曰一樣矣秉模等曰惠慶宮氣候何如上曰近日則快復常度矣秉模曰醫官旣已待令診察何如上曰渠輩安知脈度乎置之仍敎曰大抵在下者但當念及於爲上淸心之方而不爲隨事强聒則於予心亦必淸勝非但以向來請對一款而言凡事皆當如此此後則毋如前日之强煩可也秉模曰臣之抗顔出入諒非得已而僚相則仍解相職臣則晏然自在安有如許國體乎今日卽藥院日次問安故以此自限而明日則勢將冒入文字矣至於本事則春謁後反汗中外之所顒望臣實愚迷不敢知必待春謁之聖意矣此不過一辭敎之間何係於春謁前後乎殿下每以廷臣之非出氣節爲敎群下固有罪矣而先朝諸臣之討耇輝等諸逆有何逆耳之可言而特以義理之撑亘敢言諸臣皆爲名類矣假使無明義錄而鄭妻至今晏如則廷臣雖無氣節亦豈無一人捨生向前者乎上曰右相之遞解後卿之如前出入非特於卿心不安亦必有人言之有所云云而但其時事勢卿與右相實有去就之不同者則卿何必過引乎姑待春謁後洞諭而事之張而不收有非王者之政此後則當爲收斂之道矣民始曰大臣俄已仰達矣當初處分傳敎之還收果爲收斂之道則群下之所望只是反汗一事也其外有何別般收斂者乎上不答命書榻敎曰中宮殿進御人蔘一錢重粟米飮一貼煎入命都提調以下先退命書公事判付訖仍命退承史以次退出
정조 23년
行都承旨閔台爀齋宿左承旨宋銓齋宿右承旨鄭尙愚齋直左副承旨兪漢寧齋宿右副承旨朴基正齋宿同副承旨沈象奎齋直注書柳台佐在外金啓溫齋宿假注書李允謙齋直事變假注書未差
정조 23년
大駕詣摛文院入堂後內閣政院玉堂藥房口傳問安答曰知道
정조 23년
傳于沈象奎曰侍衛軍兵雨具
정조 23년
鄭尙愚啓曰今日齋宿時承旨當爲備員而行左承旨金熙朝奉命出去無以備員可以爲之敢稟傳曰許遞令該曹口傳付軍職其代前望單子入之待下批牌招
정조 23년
藥房口傳啓曰今日摛文院齋宿之命乃在於多日靜攝之餘慶幸之中憂慮亦切昨於筵席略陳微忱退而達宵不敢少弛見今好雨滂沱至朝未霽雖是淸禁之內移次勞動實爲萬萬焦悶玆敢相率仰籲伏乞亟寢成命千萬顒祝惶恐敢啓答曰春謁尙未爲之而今朔內明日與卄七日外皆値齋日欲待晴候更當下敎而摛院齋宿處所卽萬寧門外咫尺之地與便殿同何可不爲乎
정조 23년
摠管前望單子入之都摠管趙尙鎭李家煥徐有和落點
정조 23년
以都摠管趙尙鎭李家煥牌不進推考傳旨傳于沈象奎曰更爲牌招
정조 23년
兵曹口傳政事護軍單金熙朝
정조 23년
鄭尙愚啓曰今日齋宿時承旨當爲備員而新除授左承旨尹光普在外無以備員何以爲之敢稟傳曰許遞前望單子入之待下批牌招察任
정조 23년
傳于沈象奎曰副摠管李義弼許遞今日政差出
정조 23년
鄭尙愚啓曰吏曹判書李時秀參判徐龍輔參議李翊模牌不進推考傳旨及罷職傳旨今方捧入而開政命下之後如是違牌事甚未安判書參判更爲牌招何如傳曰允
정조 23년
鄭尙愚啓曰吏曹參議李翊模旣有只推之命一體牌招何如傳曰允
정조 23년
鄭尙愚啓曰吏曹判書李時秀參判徐龍輔參議李翊模再牌不進推考傳旨及罷職傳旨今方捧入而開政命下之後連事違召不卽承膺事體所在極爲未安判書參判所當更請牌招而係是一日三牌何以爲之敢稟傳曰更爲牌招
정조 23년
以吏曹參議李翊模再牌不進罷職傳旨傳于鄭尙愚曰只推
정조 23년
鄭尙愚以吏批言啓曰領中樞府事金憙兼管御營太常都提調勉副之代今當差出而大臣只有二人故俱以二望擬入之意敢啓傳曰知道
정조 23년
有政吏批判書李時秀牌不進參判徐龍輔進參議李翊模進右承旨鄭尙愚進啓曰禮曹參議今當差出而擬望之人乏少承旨竝擬何如傳曰允
정조 23년
以尹序東爲副應敎閔命赫爲校理金載瓚爲左參贊李秉鼎爲刑曹判書鄭民始爲工曹判書李勉兢爲戶曹參判南公轍爲禮曹參判鄭大容爲兵曹參判李秉模爲奉常都提調沈煥之爲御營都提調金晦彬爲奉常正李永老爲義禁府都事李宇炯爲監察愼宜學爲元陵別提趙元傅爲兼引儀社稷都提調單沈煥之景慕宮都提調單沈煥之軍資都提調單沈煥之壯勇都提調單沈煥之典醫都提調單沈煥之以上仍任事承傳
정조 23년
兵批判書金文淳進參判鄭大容病參議朴奎淳病參知李趾永入直右副承旨朴基正以李秉鼎蔡廷夏爲知事金翊休宋鍈爲都摠管鄭東愼鄭煥猷李鼎揆鄭觀采爲副摠管李熙燮爲五衛將洪理燮爲訓鍊副正許㶏爲都摠經歷金商岳爲訓鍊主簿李雲淵爲位羅萬戶金孝根爲助泥萬戶宋啓德爲文山萬戶金仁國爲防垣萬戶金尙業爲鳥嶺萬戶金重輝爲露梁別將同知單任百慶僉知三單成東一李彦春朴宗徹上護軍趙尙鎭大護軍申思運金思穆護軍李勉兢金履翼副護軍尹光顔金翰東宋銓洪義浩柳相祚李檍申光輅金宗洙副司直柳雲羽副司果權顯中以上竝單付
정조 23년
再政以尹敏東爲宣傳官閔宗赫爲都摠都事金尙墀爲守門將副摠管單宋鍈
정조 23년
以刑曹判書李秉鼎牌不進推考傳旨傳于宋銓曰更爲牌招
정조 23년
朴基正啓曰刑曹判書李秉鼎特敎申飭之下謂有情勢來詣朝房屢度催促終不承膺事體所在誠極未安推考何如傳曰許遞今日政差代待下批牌招
정조 23년
吏批再政以金祖淳爲禮曹參議宋煥箕爲知敦寧李致中爲刑曹判書
정조 23년
兵批三政大護軍單李秉鼎
정조 23년
朴基正以禮曹言啓曰太廟春展謁取稟草記傳曰以念後擇日可也事命下矣展謁吉日卽令日官池景喆推擇則今三月二十二日二十七日俱吉云以何日定行乎敢稟傳曰明日兩本宮衣幣香燭親傳後詣太廟展謁仍詣南殿行禮而時刻則親傳後出宮以此知悉可也
정조 23년
鄭尙愚以備邊司言啓曰頃因傳敎海西濟活人不卽狀聞委折首實報來之意行會矣卽見黃海監司曺允大所報則以爲向於輪症方熾之時祗奉聖敎能出物力賙救病人之類連加提飭使之報來矣道內諸倅皆以爲多般勸飭姑無如此之類故不得修報云此卽本營不能謁誠搜訪之致孤負之罪無所容逃而更飭列邑捐財急難人有無星火馳報續卽登聞計料爲辭矣以一道而無一人出義者誠不可使聞於隣道亦可謂貽羞於營邑而若或因此勒令而强責備例而登聞則反有違於朝家導俗之盛念故以此意論理題送之意敢啓傳曰知道
정조 23년
鄭尙愚以敦寧府言啓曰北漢山城奉安御牒譜冊奉審曝曬等節每年三月九月內府郞廳一員辭朝進去而本府判官權尙熺未肅拜過限主簿李興白無敦寧呈旬直長金在三洪赫俱以身病呈旬只有參奉朴尙榮一人而方爲入直無以推移曝曬擧行之緣此遲退誠極未安判官權尙熺過限之代令該曹口傳差出俾爲推移擧行之地何如傳曰允主簿李興白特除之人也他司相換可也
정조 23년
鄭尙愚以司僕寺一二提調意啓曰兼內乘洪理燮今日政移拜訓鍊院副正矣其代當卽差出而動駕隔日難付生手洪理燮內乘之任今姑仍任使之擧行之地何如傳曰允
정조 23년
副校理李貞運副修撰尹益烈等箚曰伏以多日靜攝之餘玉候尙未康復中外輿情擧切憂慮今此兩本宮衣幣親傳之命寔出於我聖上追遠之孝思而第今雨勢一向如注日候尙此陰寒此時移次齋宿有妨於大聖人節宣之方區區下情竊不勝悶慮之至玆敢不避瀆擾敢此聯籲伏願聖明仰體殿宮惟憂之念克軫古人少愈之戒亟加三思特寢成命焉取進止省箚具悉豈可不親傳乎
정조 23년
己未三月二十一日卯時上御摛文院齋宿入侍時行都承旨閔台爀右承旨鄭尙愚左副承旨兪漢寧右副承旨朴基正同副承旨沈象奎記事官金啓溫假注書李允謙記注官承膺祚編修官洪樂游檢校提學鄭民始一直提學徐龍輔二直提學李晩秀原任直閣南公轍金祖淳檢校待敎李存秀以次侍立時至通禮跪啓外辦上具翼善冠衮龍袍乘輿出萬寧門藥房都提調李秉模進前曰靜攝之餘侵早勞動聖體候若何上曰別無損節矣秉模曰移次經宿恐或有損於節宣之方下情不勝區區憂慮矣上曰摛文院齋所有勝於大內常時所居向者入診時卿亦見之矣常時所居則房闥甚窄調攝亦難而摛文院則房壁間周遮排鋪不啻大勝雖曰移次而亦足爲宣暢之道矣秉模曰臣亦於入診時仰瞻則寢室內所御褥衾以木品爲之雖閭巷間卑微者尙多以紬屬爲衾具而莫重當御之衾如是薄品臣亦未料矣命大臣退出仍降輿入摛文院命象奎入侍又命民始等入侍命書傳敎曰春展謁日字當觀勢下敎而隨駕軍兵訓局步軍六哨御營鄕軍三哨爲先後廂馬兵與入直三哨訓將都領隨駕挾輦軍一百名槍劍軍三十名爲之禁軍與入直三番隨駕留營留陣扈衛軍官首廳軍隨駕置之事分付命兵曹判書金文淳入侍敎曰太廟春謁當觀開霽更爲下敎而明日雖差晩待晴欲爲之卿其言及訓將本局軍兵磨鍊中必以在京者抄擇團束禁軍三番二百人竝入番五十名亦以居在城內者預爲等待可也命書傳敎曰左參贊及六曹堂上在外人竝許遞今日政差出待下批牌招察任上曰政官牌去來催促參議牌不進罷職傳旨勿施以前牌亦爲催促來此酬應難矣六曹堂上不待許遞傳旨啓下卽爲擬入事分付啓溫承命出傳民始曰各司印朱所用馬鬣例自平市署使馬廛人責納而覓取之際不論公私馬勒割其鬣而亦不無憑藉之弊非但有關事面而已鬪鬨呼訴之端不勝其紛云雖無馬鬣亦多有代用者此後平市署進排永爲革罷何如上曰依爲之出擧條民始曰湖南所在壯勇營貿米二萬石會錄於均廳補還穀每年取耗三千石以爲需用之資而補還穀元數不過千餘石且有各年停退而耗條如例取用元穀漸縮事甚悶然不可無變通以該道所在常賑米二萬石移錄補還穀其代則道內船儲米停退者爲二萬餘石其中二萬石屬之常賑以爲從速還捧充補之地耗條三千石中一千石會錄者姑置之待元穀有裕依前會錄何如上曰依爲之出擧條晩秀曰明日親臨封裹時差備閣屬官數少無以分排而前檢書官柳得恭方在罷職中使之權着冠帶以爲擧行之地何如上曰敍用可也出擧條命尙愚入侍上曰政望何如是遲滯催促捧入俄政新除者牌去來亦爲催促賤臣承命出傳命書榻敎曰在外及未肅拜摠管許遞前望單子入之待下批牌招察任上曰刑工判及禮堂望筒首擬人非實病則乃赴燕人改擬以入事分付銓官啓溫承命出傳命書玉堂聯箚兩司聯疏批答訖命漢寧入侍漢寧曰臣於日前承命奉審延祜宮則移安室簾帳多有破傷者分付該曹趁卽修改恐好矣上曰依此爲之命書榻敎曰中宮殿進御人蔘一錢重粟米飮自今日停止仍命權退諸臣以次退出
정조 23년
己未三月二十一日午時上御摛文院左副承旨入侍時左副承旨兪漢寧記事官金啓溫記注官承膺祚編修官洪樂游以次進伏訖漢寧曰各道獄案査啓自有期限而慶尙道盈德縣殺獄罪人金得孫獄事行査過限已久尙不修啓事甚未安該道道臣推考使之斯速擧行之意分付何如上曰依爲之出擧條仍命權退承史以次退出
정조 23년
行都承旨閔台爀坐左承旨宋銓坐直右承旨鄭尙愚坐左副承旨兪漢寧坐右副承旨朴基正坐直同副承旨沈象奎坐注書柳台佐在外金啓溫仕假注書李允謙仕直事變假注書未差
정조 23년
大殿內閣政院玉堂經宿問安答曰知道大駕詣宗廟入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道王大妃殿惠慶宮遣承旨問安答曰知道大駕詣永禧殿入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 23년
藥房都提調李秉模提調金文淳副提調閔台爀啓曰靜攝之餘移次淸齋伏未審夜間聖體若何寢睡水剌之節何如膈候諸節日益康安乎臣等率諸御醫趁早入診詳察聖候爲宜臣等不任區區伏慮敢此問安竝爲仰稟答曰知道
정조 23년
沈象奎啓曰司僕內乘來言捲簾取稟傳曰捲三面
정조 23년
兪漢寧啓曰卽者考喧都事來言今日動駕時駕側鳴錚人唐津韓師殷醴泉金重得等二人移送秋曹云矣敢啓傳曰知道
정조 23년
以水原留守徐有隣啓本顯隆園奉審事判付內壁土剝落處不必告由園租之設庫收置正爲此等修改依定式從便塗補而土王節過後當擇吉下送待傳令之從內營頒示擧行爲旀萬年堤疏築勤慢亦依東五陵奉審例狀啓中措語之意亦爲定式事回諭守臣爲良如敎
정조 23년
沈象奎以禁衛營言啓曰謹依長陵植木書啓判付牌將李東協等九人處各木二疋布一疋京軍李啓孫等二名處各木一疋李千載等二十一名處各米三斗陵軍張成益等九名處各布一疋金德彬等三十名處各米三斗金成辰等三十名處各米二斗分等施賞之意敢啓傳曰知道
정조 23년
兪漢寧以刑曹言啓曰因承政院啓辭今日動駕時鳴錚人唐津韓師殷醴泉金重得等移送秋曹事命下矣凡城內動駕時擊錚通雲橋惠政橋把子橋三處外一倂勿施事曾有定式而韓師殷金重得兩人擊錚皆在廣通橋川邊則俱是定式之外竝依定式勿施何如傳曰三橋指大路通衢之謂也廣通橋亦然此則許捧可也
정조 23년
副校理李貞運修撰金履載副修撰朴崙壽尹益烈等聯名箚曰伏以鑾蹕之移次經宿乃於玉候靜攝之餘區區下情竊不勝憂慮之忱而繼伏奉傳敎下者有太廟展謁南殿行禮之命顧今春序向闌而姑未行祗拜之儀羹墻之慕日深一日此時此命孰不仰我聖上奉先之孝思第伏念康復之慶甫踰數日節宣之方不容少忽而見今好雨通宵霏灑不止此際夙駕鎭日勞動實有妨於保嗇之宜臣民之憂悶姑無論殿宮之貽慮當如何哉且況此月之內尙有吉辰差退日字以待天氣之晴和允合愼重之道玆敢不避煩瀆相率陳籲伏願聖明亟加三思特寢成命焉答曰省箚具悉知時之雨如期而晴展省禮成甚幸甚幸
정조 23년
己未三月二十二日辰時上御摛文院咸興永興兩本宮衣幣香燭親傳後仍行宗廟永禧殿春展謁入侍時行都承旨閔台爀右承旨鄭尙愚左副承旨兪漢寧右副承旨朴基正同副承旨沈象奎記事官金啓溫假注書李允謙記注官承膺祚編修官洪樂游檢校提學鄭民始一直提學徐龍輔二直提學李晩秀原任直閣南公轍金祖淳檢校待敎李存秀以次侍立時至上具翼善冠衮龍袍以出西向立命閣臣禮房承旨陞殿封裹封裹訖左通禮跪啓請跪上跪民始等奉衣幣香燭以次跪進上敬受以次授京畿監司李在學在學跪受以授執事奉於彩轝左通禮跪啓請興上興左右通禮仍前導詣大門外祗迎位西向立彩轝由正路以出上鞠躬祗迎訖上曰動駕時侍臣上馬節次除之隨駕百官先爲前進事分付鼓三嚴通禮跪啓外辦上乘輦出敦化門近侍以次隨駕至宗廟洞口降輦乘輿入東門至降輿所降輿入齋殿少頃上改具冕服出齋殿門左右通禮前導至廟東正門外台爀跪進圭上執圭詣板位行四拜禮上曰百官行禮後卽爲來待於永寧殿門外無或遲滯事分付賤臣承命出傳仍詣廟內以次奉審次詣祭器藏奉所奉審訖左右通禮前導以出上步詣永寧殿行禮奉審如上儀訖上曰兼春秋爲假通禮前導膺祚承命前導上出殿南門步過藥房提調李秉模進前曰喜雨開霽展謁禮成下情不勝慶幸而殿陛陞降勞動實多聖體候若何上曰一樣矣秉模曰齋殿稍遠自此乘輿恐好矣上曰置之仍敎曰百官參班者未卽入來故行禮未免遲滯自此詣南殿時卿爲押班催促前進可也仍命初嚴爲之入齋殿少頃改具翼善冠衮龍袍以出乘輿左右通禮前導上曰廟司入侍本署令以次奏職姓名敎直長李在純曰爾是故相之祀孫耶在純曰然矣上曰雖皆新除勿以生疎爲托凡事務盡修擧之方可也命在純等退出仍前進出東門至降輿所降輿乘輦進發至布廛屛門前路上曰班列甚爲喧聒各別嚴飭賤臣承命出傳至鍾閣前路上曰回鑾時當有貢市民詢瘼之擧分付漢城府平市署各其領率預爲待令事分付臣承命分付進發至永禧殿紅箭門外降輦乘輿入殿大門至降輿所降輿入齋殿少頃改具冕服以出左右通禮前導詣板位行四拜禮上曰百官行禮後卽爲出待外班事分付尙愚承命分付仍詣殿內以次奉審上曰第一室絳紗帳色渝甚悚從速改造事該房知悉尙愚曰然則但第一室絳帳當爲改造乎上曰各室絳帳一體改備待節享日造奉可也奉審訖出戶命殿司闔門降簾命殿司入侍參奉權瑞應等以次奏職姓名訖命退還御齋殿改具翼善冠衮龍袍命入外辦上出齋殿門外乘輿出大門至紅箭門外降輿乘輦進發至鍾閣前路駐輦命象奎入侍仍命貢市民等召入上曰汝等今則病氣快蘇而皆好在否象奎承命傳宣貢市民等一齊應聲而對曰好在矣上曰使院隷傳此下敎於後行跪伏者俾各知悉可也賤臣承命分付上曰京貢減分事收租若爲八九萬石內外則當減十分之一古例卽然而以昨年無前之災京貢則特減十五分之一於汝輩所得不些而猶不如初不減之但因自下之仰請不得不略減此非朝家之本意故以今秋成爲限明年則當依前後貢以此知之無或缺望也象奎承命宣布貢市民等莫不欣聳一齊應聲而對命書傳敎曰今予夙宵一心惟在奉先爲民春謁今日始行禮周旋出戶少伸展省之誠而還至通衢召問貢市人弊瘼初意則夜雨雖是喜雨通宵霢霂道路泥濘詢瘼欲於數日後爲之雨與晴叶望駐輦見渠等旣見之若不以一分實惠霑及渠等予心當愧乎否乎御極卄餘年一事半事無便民足民之可言每對都民背汗先沾衣膚今雖召見特前例板外面文具尤豈不靦然乎所可幸者挾路觀光者皆帶蘇旺之容此最萬幸多般思之別無可施之惠夜於齋所適有念及於減分事收租爲八九萬石內外則例以減分草記先朝各年已例卽然而冬春穀價猶不過踊之故特加軫念只減十五分一猶不若不爲以此心常耿耿減分只限今年須卽復貢之意已有下敎於渠等者令廟堂分付惠廳依下敎擧行市民等弊瘼亦有措辭判下者下廟堂卽爲草記稟處仍敎曰初欲駐駕面面詢瘼日已晩而路且泥汝等如爲所懷皆各呈納也貢市民依下敎各呈所懷命進發入敦化門命象奎解嚴仍入進善門肅章門協陽門還內諸臣以次退出
정조 23년
己未三月二十二日未時上御重熙堂右承旨入侍時右承旨鄭尙愚假注書李允謙記事官金錫泰編修官洪樂游以次進伏訖命書傳敎曰春謁之尙未爲之以待廟謁也廟謁今已禮成自有月覲之禮一兩日內當由逌瞻門展拜兼行春謁用月覲之禮則齋日展拜亦無不可以此分付該曹日字待下敎而展拜服色亦用每月展拜例當以衮袍爲之以此磨鍊儀注事一體分付仍命退承史以次退出
정조 23년
行都承旨閔台爀坐左承旨宋銓坐右承旨金啓洛未肅拜左副承旨鄭尙愚坐直右副承旨朴基正坐直同副承旨沈象奎坐注書柳台佐在外金啓溫仕直假注書李允謙仕事變假注書未差
정조 23년
沈象奎啓曰大司憲李城輔執義高宅謙在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
沈象奎啓曰來二十五日朝參日次而國忌齋戒相値頉稟之意敢啓傳曰知道
정조 23년
沈象奎啓曰西北別付料試射送勅後更稟事命下矣以何日爲之乎敢稟傳曰與宣薦內禁衛試射同爲於抄啓文臣春季朔試射設行時可也
정조 23년
朴基正啓曰新除授吏曹參議李翊模旣在闕中不爲肅謝直爲出去事甚未安推考警責何如傳曰允
정조 23년
鄭尙愚啓曰卽者掌樂院官員來言今日皇壇奉審時樂器風物提調當爲摘奸而提調趙鎭寬在外李書九身病不得擧行云提調李書九卽爲牌招擧行何如傳曰允
정조 23년
傳于宋銓曰左承旨入侍
정조 23년
承旨前望單子入之申獻朝落點
정조 23년
傳于鄭尙愚曰向者敦召先示予意意有所定蓋亦有待待朝啓蹕將祗拜宮庭仍有洞諭於卿等者反與不反其從其違都在洞諭後卿須卽日入城直簉齋所肅命事遣承旨傳諭于沈判府事
정조 23년
閔台爀啓曰沈判府事處遣承旨傳諭事命下矣何承旨進去乎敢稟傳曰同副承旨進去
정조 23년
鄭尙愚啓曰明日展拜承旨當爲備員而左承旨申獻朝在外無以備員何以爲之敢稟傳曰許遞前望單子入之
정조 23년
承旨前望單子入之金啓洛落點
정조 23년
大司諫前望單子入之李勉兢落點
정조 23년
以咸鏡監司李集斗狀啓甲山府定配罪人安光福給暇歸葬事傳于沈象奎曰放如有同罪者亦放
정조 23년
傳于閔台爀曰關東地方褊小而進言之多甲於諸道民俗之淳厚可喜可喜見洪川幼學李光漢農書近來以農政應旨者頗多可觀而其悉心對颺極意考據未有如此之勤者明農之方其條二十有二作農之法其目二十有八起之以騈儷申之以記載系之以比興其言則經綸其文則菽粟於此可以知故家遺範之猶有存者予甚多之朱子每言擧天下說生薑之辣待我喫得方信眞箇辣若非身親經歷於田疇之間何以道得此也況其蒙養以至治平之說卽諸人所未說者而小學之道便是農書導率之化便是農政人主之心便是元氣云云雖置之古名臣奏狀亦可謂無愧惜乎年前關東之賓興也該司剡牘何未聞若人名字卽令廟堂逐條稟覆仍令掌銓者知悉俾此等人無作朱子所謂閉門粥飯僧可矣又見高城幼學權炫農書所陳諸條可知其樸實無隱其中許多說弊中海弊一事朝家前後飭禁果何如則處分後封進時作弊云云之說又登於應旨之冊所謂處分云者雖似指年前事而無論年前與今番此邑與彼邑凡封進時營屬犯科令廟堂拔例嚴飭道伯期於査治闢土地三字又是急先務地有可耕民無可食豈理也哉亦令道伯從便顧助俾有日墾之效外此諸條可以釐革與蘇救者一體下該道從長決處又見歙谷幼學趙之榮鄭致一表憲正農書逖矣海濆邑六十室而有此三人之進言言之用否且置之其誠可嘉有足以風三百郡縣幾萬人也就中大同負持之弊結役爲害之端分付道伯以爲方便之地事屬牛羊可以反隅外此他邑亦令照察事知悉又見高城幼學盧再煌農書六件農說莫曰夫夫也皆言言之者卽創自己意則此不可以歇看處年前三日浦起耕有所謂金洛者嚴處之擧矣今此陳廢不墾之說出於該地方無或因三日浦爲戒而空棄不可棄之土而然乎西湖雖禁爲田雲夢豈靳作乂與他條看詳知委於該道以爲興利利農之資事言于廟堂卿其招致該生讀宣後精謄各一本分給狀聞事下諭江原監司
정조 23년
鄭尙愚以戶曹言啓曰勅行元禮單例贈別贈都求請各項物種或折銀或以本色持去故元數中區別懸註別單書入之意敢啓傳曰知道
정조 23년
沈象奎以備邊司言啓曰三米廛市民詢瘼所懷判付內左相與該堂商確從長決給後草記事命下矣取見其所懷則以爲市價高下專在於沿江貿穀之入市與否而江民多有行賣於穀貴處則市上無穀矣自前渠等爲防江米外出之弊時出江上禁其貿積之還出外方新貿之到泊卸下計石數而捧一分稅三廛均分矣數年前江民欺瞞廟堂以罷三米廛收稅之規從此不得近跡於沿江江民輩行賣外方之習恣行無忌而且雜穀則爲禁外出仍前收稅米穀則任開外出之路使渠等如前相關於江商依例收稅云矣以其所訴想其事情則所謂捧稅次次過濫以致年前廟堂之罷稅究其本則雖由於渠輩論以訟理則但當禁抑其過濫之稅而已竝與自古已行之規而一朝永罷恐有違於不擾市之意該堂之見亦無異同稅則許其依前施行所捧之數則一從古規無敢踰濫如是決給之後又或有濫捧之弊則許令江民以時來告以爲無廢舊規互爲相濟之地何如傳曰允如是之後萬一更侵江民使江民卽告本司嚴治犯科者此後更勿以此事爲市民江民之陳瘼中條件可也
정조 23년
沈象奎以備邊司言啓曰門外米廛市民詢瘼所懷判付內內司明禮宮債錢一竝蕩減守禦廳貿米內司發賣米更爲詳問於渠等限年從便分捧御營廳貿米其數零星亦爲蕩減守禦廳貿米事問于前使在京者草記而如是下敎之後若有推捉侵困之弊往訴廟堂使之隨聞嚴禁俾有詢瘼之實效事命下矣招問廛人則渠輩以爲內司明禮宮債錢御營廳貿米蕩減之命特下於千萬意望之外歡天喜地無以報答所懷中雖以每朔百兩備納爲言願以每朔一百五十兩先爲畢納於兩司後鱗次依此數每朔備納於守禦廳則可以支保云而貿米一事前使之在京者非在任時事云故問之廛人則庚戌一千石壬子二千石而未納爲九百石云矣莫重公物拖至多年雖極可痛今此詢瘼後特恩若是曠絶其在究惠之道依渠願每朔一百五十兩定給備納恐合事宜而若待其畢納內司而後始納廣州則該府事勢恐或難便每朔百兩納于內司五十兩納于廣州之意分付何如傳曰允如是甚好依此爲之而守禦廳庚戌貿米一千石中五百石更爲蕩減旣非減價發賣名以貿米事未前聞此後如有此等之弊令廛人來告市堂自廟堂草記論勘該衙門官員可也
정조 23년
沈象奎以備邊司言啓曰貢人詢瘼所懷判付內以上諸貢人陳瘼左相與該堂爛商從長草記事命下矣取見其所懷則供上紙貢人以爲渠貢供上紙以丁銀代納而丁銀本非土産故有錢難貿易致闕供之境供上之物若値絶貴之時則從便代封已多其例以天銀互相備納云近來丁銀之告乏不待渠輩之言而可以知之無論丁銀與天銀隨其所有而備納則似爲便順依此定式鴨島契貢人以後癸未大水以後島地年年浦落正薍貿用穀草代納數三十年內加用者至於累百萬束負債至於累萬金而且年前兩長木契酌定都下時渠等稱冤專在於加用上下代土區劃故未及暇論今則獨爲見漏於都下尤豈不萬萬至冤乎三事一未蒙處決特爲變通云代土劃給姑無其路積年加用量宜劃給之意每年詢瘼回啓時申飭該曹而今此稱冤又在見漏於長木契都下之時許與不許間所當指一仰請而該堂適在外都下便否有難遽決待其還朝商確稟處義盈庫貢人以爲近來連値蜂歉貿蠟一款實難成樣之中受價每斤價爲一兩八錢而市直幾至二兩落本難支之狀已無可言第有公私俱便之道渠等所負遺在以舊遺在分錄次次計減或增價變通云此亦待該堂還朝稟處兵曹祭享軍契貢人以爲渠等元貢應進排外其所爲弊專在於別役受價各年別役所受小則四五千兩多則七八千兩或爲萬餘兩而皆以各處情費之消瀜名存實無落本太多番番負債轉益蕩殘渠等別役價一依營繕紫門兩軍契例作等上下云矣取考該曹所在各年別役所下文蹟則多或至萬餘兩小或爲四五千七八千而一二千則絶無而僅有其在公貨實爲尾閭大臣之前後筵稟請其酌定者良以此也而該堂之意亦以爲不可無釐正之道云分付該曹折衷作等以爲公私俱便之地何如傳曰允供上紙貢人事如是處之甚便依此爲之而礦銀異於萊銀萬一代捧之初點退星品來頭爲弊必至於責納十上時時品而後已此一款相議酌定後草記事卿等知悉諸條待戶判上來卽爲草記軍契事亦令兵曹決給後使之出擧條可也
정조 23년
沈象奎以訓鍊都監言啓曰本局哨軍崔重緝私獵出去楊州美陰近處小虎一頭捉得來納依例封進而木綿二疋布子二疋考例施賞之意敢啓傳曰知道皮張卿處賜給
정조 23년
沈象奎以刑曹言啓曰因咸鏡監司李集斗狀啓甲山府定配罪人安光福給暇歸葬事傳曰放如有同罪者亦放事命下矣依下敎安光福卽爲放送而同罪定配罪人三水府全世俊平安道昌城府孟成岳等亦爲一體放送事分付各該道臣之意敢啓傳曰知道
정조 23년
己未三月二十三日辰時上御重熙堂左副承旨入侍時左副承旨鄭尙愚假注書李允謙記注官承膺祚編修官洪樂游以次進伏訖上曰左副承旨昨日隨駕時觸傷處今已差得云耶尙愚曰今雖仕進而所傷處浮腫作痛云矣命書景慕宮夏享大祭單子判付訖仍命退承史以次退出
정조 23년
己未三月二十三日酉時上御便殿坐直承旨入侍時右承旨鄭尙愚記事官金啓溫記注官金景煥編修官洪樂游以次進伏訖命書傳敎曰明日當由逌瞻門展拜景慕宮該房知悉尙愚曰今番雖兼行春謁而旣用逌瞻門展拜之例則百官行禮當置之乎上曰唯命書榻敎曰大司諫前望單子入之待下批待開門牌招察任又命書傳敎曰春謁後洞諭已言之大臣卿宰三司皆令明日來待仍敎曰雨意有之展拜傳敎則更觀日勢頒布可也命退承史以次退出
정조 23년
行都承旨閔台爀坐左承旨宋銓坐右承旨金啓洛坐直左副承旨鄭尙愚坐直右副承旨朴基正坐同副承旨沈象奎坐注書柳台佐呈辭在外金啓溫仕假注書李允謙仕直事變假注書未差
정조 23년
大駕詣景慕宮展拜罷入齋室後內閣政院玉堂藥房口傳問安答曰知道
정조 23년
朴基正啓曰御營廳將官來言今日本廳軍兵日次私習云矣敢啓傳曰知道
정조 23년
朴基正啓曰今日展拜時挾輦軍入直禁軍弘化門東營集春營入直軍除出標信請出之意敢啓傳曰用逌瞻門展拜之例而道路則由館峴西營廣智營御營新營入直軍添把可也
정조 23년
綸音若曰昔我孔夫子垂範立訓爲典爲謨以貽我後人爲後人者克述厥志明徵定保至于今有成法春秋之義理是也義者宜也理者公也以天下至公之理行天下至當之義語其大天地莫能容語其細絲豪莫能破其奕如垂象易見不難知者莫先於尊君父誅亂賊春秋作而後君君臣臣父父子子之大倫正大綱立歷數千古周鼎漢絲卓然有不拔之勢者夫子之功也然其所謂大義數十之微辭隱義時措從宜者精義入神泛應曲當譬如移步換形有非一槪論有功者抑之有罪者縱之跡未著而誅其心而奪之志未就而恕其情而與之在中國而或退之在夷狄而或進之故曰學春秋者必默識心通然後能造其微也拘禮之人不足以言事制法之士不足以論治誅亂賊蓋所以尊君父也而懿親之全或有重於亂賊之誅者彼一時此一時互輕互重春秋筆法特書鄭伯之克段聖人制事之權衡蓋在於是且觀於舜周公之處象與管蔡又有可以認得者若使爲管蔡者不與庶頑興戎而無周室呼吸之虞則曾謂周公之聖焉而不若舜之全恩歟雖以唐睿玄間事言之安樂只廢爲庶人太平初勘以安置蓋亦去古未遠而猶有可觀者存耳嗚呼予小子銜恤茹慟無樂乎南面鍾鼓焉悽耳衮冕焉泫目而髮又星星然耳春露方濡來展寢宮予將有垂涕而言之者予旣居此位矣凡係某年義理豈敢不嚴以守之講以明之而亦不敢以一己之私有所容假於其間者誠以昔年之心爲心歸美於昔年闡徽於昔年如壬子齋居綸音卽其一也此事猶尙如此況於鄭妻事乎肅肅洋洋陟降臨止已有祗告于於昭孔邇之前心非木石當作何懷夫明義錄一部闡某年之義理也其書雖成於丙丁其源蓋自於某年以是予小子奮枕戈之志揚飾鉞之怒不以事屬於自己而或忽討復之大義顧今入此庭者孰不領會彼鄭妻雖曰昔年之同氣苟有關於可已而不可已者予亦粗聞君子之大道何必傍引而曲援有所措說於不當說之地哉在丙申之初載則不得不如彼以明我先王之盛德以彰我慈殿之陰功而及至今日又不可不如是者一則體昔年之心也二則體昔年之心也顧小子之心卽昔年之心心法相傳千古猶一心嗚呼昔年因心之愛卓越百王有未忍詳道者且於丙子年間講通鑑於德成閤至孝文紀淮南王事縷縷剖析之旨在筵之臣有泣下沾襟者後生晩學何以諦悉至于某年以前亦有不敢詳道不忍明諭之承聆逮覩者今幸鄭妻不死而旣老且病與死等耳以昔年所以某年以前處於鄭妻之至情至意默究而敻溯之在初載則雖任他公議在今日則必當有是擧是擧之不足而又當源源如平昔若不奉承於今日敢云紹述於昔年漢唐以往聖遠而道晦滔滔一轍骨肉相殘故朱子有病死何哭之語而警後世爲人君者大抵誅亂賊之義人君之所樂聞者夫夫也皆能言之固無賢愚勇怯之分特於全懿親三字便成忌諱志士緘口今欲用大舜處象之例而體昔年篤友之心以鄭妻之所坐有今日之命釋國史書之野乘記之曰罪固難貰屈法而伸恩者以其歸美於昔年闡徽於昔年也云爾則義理之深造精微而如日中天光華普照此所以爲明義之大頭臚而我國家億萬斯年之福其將自今伊始矣雖然至公至當底爲義理則眞若有纖芥差殊於公與當也體親心一己之私也立大防萬世之公也予豈或以私而害公顧予旣遵我孝廟處世龍妻故事自島而畿自畿而郊自郊而京京第之留接亦已有年而竝與徒流案爻周而無其名則到今命釋與不命釋無異於皮不存之毛目下時樣不誠之弊爲大與其一味偸鍾無若一番出場且其移島移畿又不係於本義理之毁劃與否則予自有千商萬會而於予心始可以恔矣不但有恔於予心仰惟陟降悅豫在上小子於今始有歸拜之顔矣今日之敎不在多誥所謂處分旣無損益於大義又無異同於年前而歸美闡徽有一副當不易之義理在廷群工孰敢不將順之不暇此猶爭執聒聒不已則昔年之徽美反有閼而不章之歎雖由予小子誠信不能有孚於群工是豈答天地敷錫之意承陟降眷顧之志哉曰是曰非强事覶縷予不忍爲也雖一日二日以至百日千日仍留齋殿見上下相孚之效然後當還宮嗚呼揄揚先烈用詔無疆爲小子千一之會旣幸且感如醉若夢風樹之恨若將因此而少洩金泥之牒若將因此而彌光則千載之下亦當有亮予之心而服予之言者今日諸臣若不能言下便悟予於二十餘年自以爲陶鑄一世者果何事也予之扶植於某年之義理者百倍於廷臣之扶植明義錄而聞此敎者不知此意謂或有傷於明義一部書則是予於某年義理不惟不修明實自予而漫漶也臣而不能盡臣道猶謂之不臣況以予而不能則天下寧有是耶予有所秉當與天下共之進一步不得退一步不得加一層不得減一層不得伸一分不得縮一分不得此所謂義理者公也宜也朱子待二程如師而以肚裏橫却一箇胡文定曉解及門諸子矣凡今之人各於肚裏捨他一鄭妻殺活體今日之洞諭彰某年之大義惟以歸美闡徽爲心趲向上頭立脚則人皆可以爲誦習夫子也大小諸臣咸須聽悉
정조 23년
宋銓啓曰卽者刑曹郞廳來言再昨日動駕時衛外擊錚人等所當捧供而連値齋日不得用刑待無故日擧行云矣敢啓傳曰除刑推捧供
정조 23년
沈象奎啓曰三司諸臣有稟達事求對矣傳曰聞承宣言以啓辭改措語請對云齋殿非傳啓之所今日適値齋日待過齋亦可使之退去
정조 23년
傳于鄭尙愚曰觀旂橋見迎鑾諸生卽歲後初面而問以好在對亦如之爲諸生甚喜旣捧擧案三明日使之來待泮宮待史官持御題出去應製事分付成均館
정조 23년
以江原監司尹弼秉狀啓襄陽府民家二十五戶燒燼事傳于閔台爀曰方農失所極爲矜惻嚴飭道伯別加顧恤使之畢奠接後報來事令廟堂行會仍卽草記
정조 23년
朴基正以訓鍊都監言啓曰今三月二十四日景慕宮展拜時因兵曹節目金虎門軍三十名除出把摠李煥哨官張鉉擧領率挾輦侍衛集春營軍五十名哨官金壽玉領赴于都領營門東營軍三十名哨官宋觀休率領宮大門外把守還宮後各還直所而竝待標信擧行之意敢啓傳曰知道
정조 23년
朴基正以御營廳言啓曰今三月二十四日景慕宮展拜時依兵曹節目弘化門入直軍五十名待標信除出新營入直千摠金衡柱出番哨官印時彦領赴于禁衛營都領陣解嚴後還爲入直之意敢啓傳曰知道
정조 23년
刑曹啓目擊錚人韓師殷原情云云所供如此上裁何如判付啓誠有是也前官朴廷宅事不可但以駭悖言從當發遣御史而爲先付之道臣各別詳査斯速狀聞爲旀關東道臣處廷宅居謫時所爲該邑移定配所委折一一星火廉査具由狀聞爲有矣萬一歇後致有現發違端於來頭繡衣之行則當該道臣難免重勘卽爲嚴飭行會爲良如敎
정조 23년
又啓目擊錚人金重得原情云云所供如此上裁何如判付啓訟理段分付地方官從公決給而所謂營將之替當不干之事甚爲駭惡兺不喩設置鎭營卽不過治盜賊而非盜非賊之平民出差縛去者鎭將自犯盜賊之事究厥所爲不可但以無嚴無狀言斷當拿致王府嚴刑箇箇考察期於得其受賕索鐶之奸情爲先令道臣誠如上言人所訴與否以廉以査竝與鎭將姓名斯速捧出現告狀聞事三懸鈴行會大抵近來民隱莫徹而爲官長者枉法錯決有如許寧不寒心之甚乎此後此等處道伯各別照察隨現懲治大則狀聞切勿饒貸事嚴飭營將所在諸道爲良如敎